Motho a ka se ganetše gore Bibele e kgathile tema ye bohlokwa, ebile e tšwela pele go kgatha tema ye bohlokwa historing ya Maafrika, e sego mono Afrika-Borwa fela, eupša le kontinenteng ya Afrika ka bophara. Bjalo ka ge re šetše re boletše, bothata bjo bogolo kamogelong ya Bibele mono Afrika-Borwa, ke ka mokgwa wo dithuto tša Bibele di kgaogantšhwago le bophelo bja ka mehla ka gona, le ka fao thutatumelo (teologi) e rutwago ka gona; e ka ba ka dithero tša baruti dikerekeng, dithuto tša Bibele, dithutwana tša go swana le dithutišo le dithutišwana (dimotšule) dikholetšheng tša Bibele le mafapeng a mangwe a thutatumelo. Eupša se se thabišago ke ge borateologi ba tokologo le mekgatlo ye mengwe ya sedumedi ka nako ya kgethollo, e ganne go ntšha thuto ya Bibele/teologi ka diripa tše pedi, ke go re, ya selefase le ya semoya, seo e bego e le mokgwa wa tlwaelo nakong ya teologi ya kgethollo ya semorafe. Bona ga se ba šomiša Bibele ditabeng tša semoya fela, eupša gape ba ile ba e šomiša bjalo ka sebetša ntweng ya sepolitiki ya go lokolla mašabašaba a batho a a bego a gateletšwe ka Afrika-Borwa. Le ge motho a ka re ntwa kgahlanong le semorafe e fentšwe, mo mahlong (iša hlogong mašaledi a bokoloniale le kgethollo ya semorafe tše di sa tšwelago pele go re hlakiša le nankhono), ge e le ntwa kgahlanong le kgethollo go ya ka bong, kudu basading ba Bathobaso ka nageng ye, e sa tšo thoma goba motho a ka re, ga e kgole le go fela. Maemo a go setla pelo a go se lekalekane ga maemo a basadi le banna mo kerekeng ya ka Afrika-Borwa, ka lapeng le setšhabeng ka kakaretšo, a gakaditšwe, ke go re 'a nameditšwe thaba' mengwageng e se mekae ya go feta, ke go tšwelelela ga leuba la HIV le AIDS. Diithuti tša basadi, (kudu tšeo e lego maloko a Circle of Concerned African Women Theologians - re tla no re ke Circle morago ga fa) di ngwadile kudu ka fao leuba le, le sepedišanago le bong ka gona (bona Phiri, Haddad & Masenya 2003; Dube & Kanyoro 2006; Mwaura 2008; Phiri & Nadar 2006). Dinyakišišo di laetša gape le gore leuba la HIV le AIDS, le gakala kudu dikarolong tše e lego tša mohlako lefaseng.Ka fao ga go makatše ge leuba le le hwetšwa kudu go motho fela wa mosadi wa Moafrika yo a lego maemong a fasefase mererong ya tša boiphedišo le leago. Taba yeo e hlolwa le ke ka fao mmele wa mosadi o fetelwago ke twatši ye gabonolo ka gona.Bommateologi ba Circle ba go boletšwego ka bona ka mo godimo, ba tšwetše pele go laetša gore gare ga tše dingwe tše di phatlalatšago HIV le AIDS magareng ga basadi ba Bathobaso, ke mekgwa ye bohloko ya setšo le ya sedumedi (Phiri, Haddad & Masenya 2003; Masenya 2005b, Masenya 2005d; Mbuwayesango 2007). Mo mekgweng, kudukudu ya sedumedi, ba bangwe ba bona, ba laeditše ka mokgwa wo Bibele e šomišwago ka tsela ya mathata go babadi ba yona ba ba lego ntweng kgahlanong le leuba la HIV le AIDS. Bangwadi ba ba dirile se nepo ya bona e le go laetša bothata bja go iša lehung bja go bala Bibele ka mahlo a bonna, le go tšweletša bohlokwa bja go bala Bibele ka mokgwa wa go fa bophelo nakong ye ya HIV le AIDS. Re bone ka fao basadi ba Maafrika ba Afrika-Borwa ba bego ba lebane le ditlhohlo tše ntši le pele demokrasi e fihla mo historing ya rena, go laetša ka boripana ka fao leuba la HIV le AIDS, le gakaditšego maemo a bona ka gona. Re bone le ka fao bodumedi le Mangwalo a Makgethwa a sa šomišwego go ba imolla mathateng ka gona. Ditemaneng tše di latelago, ke tlo tšea mohlala wa yo mongwe wa baanegwa ba basadi ba ka Bibeleng go bona ge e ka se be mohlala wo mokaone mo twantšhong ya rena ya HIV le AIDS. Na ge basadi ba Maafrika ba bala ditaba tša Wasithi (bona, Esitere1), gare ga go swana le mabaka a a šetšego a laeditšwe mo ditemaneng tša ka godimo, ba tlo ikhwetša ba nametšwa thaba ba dutše ba hlotša?